Tom Jones (cantante)

**Thomas John Woodward**, máis coñecido polo nome artístico de **Tom Jones**, nado en Trefforest (Pontypridd) o 7 de xuño de 1940, é un cantante e actor galés, cabaleiro da Coroa Británica. Jones acadou sona na década de 1960 pola súa gran voz, estilo extravagante e sensualidade, elementos claves na súa imaxe como artista. É coñecido como *o tigre de Gales*.

## Traxectoria 
Era fillo de Thomas Woodward, mineiro, e de Freda Jones. De novo adoitaba cantar en festas familiares e participaba no coro da escola. Padeceu tuberculose e estivo doente case un ano, tempo que adicou a escoitar música e debuxar. Con 17 anos casou con Linda Trenchard, coa que tivo ao seu fillo Mark. Logo de deixar os estudos, traballou en empregos como vendedor a domicilio ou na construción.

Comezou a súa carreira musical en 1963 como vocalista de Tommy Scott & The Senators, unha banda beat local de sona en Gales do Sur. Malia que o produtor Joe Meek intentou promover a banda, non terminaba de callar. Gordon Mills levou a Tom a Londres e animouno a mudar o seu nome artístico en honra ao personaxe literario.

En 1964 gravou o seu primeiro sinxelo, "Chills and Fever", publicado por Decca. En 1965 acadou o éxito con "It's Not Unusual" e con "Thunderball", canción da banda sonora da película *Thunderball* de James Bond. Ese mesmo ano recibiu un Grammy ao mellor artista novo. En 1966 comezou a ser coñecido como *crooner* con cancións como "Green Green Grass of Home", "What's New Pussycat", "Help Yourself" ou "Delilah".

Entre 1969 e 1971 tivo un exitoso programa de variedades para a televisión titulado *This is Tom Jones*, emitido por ABC nos Estados Unidos e ITV no Reino Unido. Porén, na década de 1970 a súa carreira tivo unha lenta decadencia, xa que o seu estilo estaba a pasar de moda.

Trala morte do seu representante Gordon Mills o 29 de xullo de 1986, o seu fillo Mark pasou a administrar a súa carreira, reactivándose a partir de 1987 coa canción "A Boy From Nowhere" e coa gravación de "Kiss", canción popularizada por Prince, xunto a The Art of Noise.

En 1993 Interscope Records publicou *The Lead And How to Swing It*, un éxito inmediato que conquistou a audiencias máis novas. En 1998 actuou xunto a Robbie Williams nos Brit Awards cantando unha selección de cancións da banda sonora da película *The Full Monty*.

En 1999 gravou *Reload*, un disco de duetos, destacando a canción "Burning Down The House" xunto a The Cardigans, versión da orixinal dos '80 de Talking Heads.

Como actor aparece en *The Special London Bridge* (David Winters, 1972) e *Edward Scissorhands* (Tim Burton, 1990). Amais, colaborou na serie *The Simpsons* (capítulo 7 da cuarta tempada) e *O príncipe de Bel Air*.

## Discografía 
* *Along Came Jones* (1965)
* ''It's not Unusual* (1965)
* *What`s New Pussycat?* (1965)
* *A-Tom-ic Jones* (1966)
* *From the Heart* (1966)
* *Green, Green Grass of Home* (1967)
* *Tom Jones Live! At the Talk of the Town* (1967)
* *13 Smash Hits* (1968)
* *Delilah* (1968)
* *Help Yourself* (1968)
* *This Is Tom Jones* (1969)
* *Tom Jones Live in Las Vegas (at the Flamingo)* (1969)
* *Tom* (1970)
* *I Who Have Nothing* (1970)
* *She's A Lady* (1971)
* *The Young New Mexican Puppeteer* (1972)
* *The Body and Soul of Tom Jones* (1973)
* *Somethin' Bout You Baby I Like* (1974)
* *Memories Don't Leave Like People Do* (1975)
* *Say You'll Stay Until Tomorrow* (1977)
* *Fruits De Tom'* (1979)
* *Darlin'* (1981)
* *Don't Let Our Dreams Die Young* (1983)
* *Love Is on the Radio* (1984)
* *At This Moment* (1989)
* *Carrying A Torch* (1991)
* *The Lead And How To Swing It* (1994)
* *From The Vaults* (1998, US Only)
* *Reload* (1999)
* *Mr. Jones* (2002)
* *Tom Jones & Jools Holland* (2004)
* *24 Hours* (2008)
* *Praise & Blame'' (2010)

## Véxase tamén 
### Ligazóns externas 
* Páxina oficial de Tom Jones